በየአመቱ ሕዳር 29 “የኢትዮጵያ ብሔር ብሔረሰቦችና ሕዝቦች ቀን” በሚል መከበር ከጀመረ አስር አመታትን አስቆጠረ። ይህ በዓል መምጣቱን የሚያበስሩን ደግሞ ጥቂት የማስታወቂያ ባለሙያዎች መልካቸውና ድርጊታቸው በየአመቱ ተመሣሣይ የሆኑ ናቸው። አንዳንድ ጊዜ ይህ በዓል የእነርሱ የግላቸው ስራ እስኪመስለኝ ድረስ ተቆጣጥረውታል። የፌደራል ስርአቱ ማስታወቂያዎችና ዝግጅቶች በሙሉ የእነርሱ ይመስለኛል። ማን እንደሚሠጣቸውና በምንስ ምክንያት እነርሱ ብቻ እንደሚመረጡም የማውቀው ነገር የለም። ነገር ግን ሁሌም የብሔር ብሔረሰቦችና ሕዝቦች በዓል እንዲሁም በየክልሉ የሚከበሩ በዓላትና ባዛሮች በመጡ ቁጥር እነዚሁ የማስታወቂያ ሰዎች ልብሶቻቸውን እየቀያየሩ ብቅ ይላሉ። ስለ በዓሉ ይነግሩናል። ጉዳዩን ተመሣሣይ በሆነ ቃና ሁሌም ያወሱናል። ለመሆኑ ሌላ ሠው በሐገሪቱ ውስጥ ጠፍቶ ነው ተመሣሣይ መልኮች ይህን ሁሉ የኢትዮጵያን ብሔር ብሔረሰብና ሕዝብ የወከለው? እያልኩ በዓሉን አከብራለሁ።
